1Pujoe nibak Nabi Daud. Ulôn keuneuk peu agong Droeneueh, ya Allah lôn dan Raja lôn, dan lôn pujoe Droeneueh siumu masa. 2Tieb-tieb uroe ulôn keuneuk meusyukoe ubak Droeneueh, dan lôn peumulia Droeneueh siumu masa. 3Sabab TUHAN agong dan lumpah teupujoe, keubeusaran Droeneueh hana soe ék seunom. 4Tron meutron ureuëng laén teutab jipujoe peue nyang Droeneueh peubuet dan jijak peusampoe keubeusaran Droeneueh. 5Awaknyan jijak peugah keuagongan dan keumuliaan Droeneueh, karya Droeneueh nyang luwa biasa ulôn tanung. 6Awaknyan jijak peusampoe buet-buet Droeneueh nyang dahsyat, keubeusaran Droeneueh ulôn peumaklum. 7Ureuëng laén jimeututoe keuhai keuget Droeneueh dan jimeuca-e keuhai Droeneueh nyang ade. 8TUHAN nyan peungaséh dan peunyayang, treb jiteuka beungéh dan sabe na geunaséh. 9Gobnyan murah até ubak soe mantong, dan geugaséh banmandum ubak peue mantong nyang ka geucebta. 10Banmandum nyang Droeneueh cebta jipujoe Droeneueh, ya TUHAN, banmandum umat Droeneueh meusyukoe ubak Droeneueh. 11Awaknyan jiagong keukuasaan Droeneueh sibagoe Raja, dan jicalitra kupeukasaan Droeneueh, 12mangat banmandum ureuëng jiteupeue buet Droeneueh nyang raya, dan keurajeuen Droeneueh nyang mulia dan seumarak. 13Peumeurintahan Droeneueh teutab siumu masa, keukuasaan Droeneueh teutab meuteun tron meutron. TUHAN seutia ubak banmandum janji Gobnyan, Gobnyan peunoh geunaséh ubak mandum nyang geupeugöt. 14TUHAN geutulông ureuëng nyang dalam keusosahan, Gobnyan geupeudong ureuëng nyang teutukui. 15Banmandum makhluk udeb jimeuharab ubak Droeneueh; Droeneueh jok keu awaknyan peunajoh óh trok bak watée. 16Droeneueh nyang peupeunoh banmandum peue nyang jipeureulée lé awaknyan, sampoe awaknyan hana kureueng bahpi meusapeue pi. 17TUHAN ade dalam peue mantong nyang geupeubuet dan peunoh gaséh dalam peue mantong nyang geukeureuja. 18Gobnyan tô that ubak ureuëng nyang jimeuhôi Gobnyan, dan jimeulakée ubak Gobnyan deungon até nyang jujoe. 19Gobnyan geupeu mangat até keu ureuëng-ureuëng nyang taqwa; Gobnyan geudeungoe awaknyan meuhôi dan geupeuseulamat awaknyan. 20Gobnyan geulindong soemantong ureuëng nyang cinta keu Gobnyan, teuma ureuëng jeuhet banmandum geupeubinasa. 21Ulôn keuneuk pujoe TUHAN sipanyang watée, seumoga banmandum makhluk Gobnyan jipujoe nan TUHAN keu siumu masa.
Copyright